省兵
作者：王安石
朝代：宋

paragraphs: 有客語省兵，兵省非所先。
方今將不擇，獨以兵乘邊。
前攻已破散，後距方完堅。
以衆亢彼寡，雖危猶幸全。
將既非其才，議又不得專。
兵少敗孰繼，胡來飲秦川。
萬一雖不爾，省兵當何緣。
驕惰習已久，去歸豈能田。
不田亦不桑，衣食猶兵然。
省兵豈無時，施置有後前。
王功所由起，古有七月篇。
百官勤儉慈，勞者已息肩。
游民慕草野，歲熟不在天。
擇將付以職，省兵果有年。